નાણામંત્રાલયની ઑફિસ નૉર્થ બ્લૉકમાં ચિદમ્બરમ, ટેલિકૉમ મિનિસ્ટર કપિલ સિબલ અને કાયદાપ્રધાન સલમાન ખુરશીદ પહોંચી ગયા હતા. આ બધાની હાજરીમાં પ્રણવ મુખરજીએ નિવેદન બહાર પાડ્યું હતું કે આ નોટ હકીકતોના બૅકગ્રાઉન્ડ સહિત અનેક તારતમ્યો અને અર્થઘટન ધરાવે છે જે મારાં મંતવ્યોનું પ્રતિબિંબ નથી પાડતી. આ સુલેહના શો પહેલાં પી. ચિદમ્બરમ અને પ્રણવ મુખરજી ભૂકંપગ્રસ્ત સિક્કિમની મુલાકાત લઈને આવેલા વડા પ્રધાન મનમોહન સિંહને મળ્યા હતા. એક સમયે રાજીનામું આપવા તૈયાર થઈ ગયેલા પી. ચિદમ્બરમે પ્રણવ મુખરજીના નિવેદન બદલ સંતોષ વ્યક્ત કરતાં કહ્યું હતું કે હું આ સ્ટેટમેન્ટને સ્વીકારું છું અને સરકારને લાગેવળગે છે ત્યાં સુધી આ પ્રકરણ પૂરું થઈ ગયું છે. આ નિવેદનો બાદ સોનિયા ગાંધી વડા પ્રધાનને તેમના નિવાસસ્થાને અડધો કલાક મળ્યા હતા.